Ude i verden er Aalborgs ældre- og handicapforvaltning anerkendt som frontløber inden for anvendelse af it i sundhedssektoren. Og nu vil de amerikanske it-giganter Apple, Cisco og IBM lære af forvaltningens erfaringer.

Under overskriften "Transforming primary sector healthcare” skal rådmand Thomas Krarup i dag tale på et seminar om sundheds-it arrangeret af Apple Danmark på den amerikanske ambassade i København. Emnet er, hvordan anvendelsen af it allerede har forandret det nordjyske sundhedsområde og hvilke nye forandringer fremtiden bringer for kommunens borgere. Ældre- og Handicapforvaltningen står på tærsklen til et helt nyt projekt inden for telemedicin. I samarbejde med it-virksomheden FocusCura skal forvaltningen udvikle nye it-løsninger, som blandt andet omfatter videokommunikation mellem borgere og sundhedspersoner. Aalborg Kommune er allerlængst fremme i verden inden for anvendelse af it på sundhedsområdet - Det er et helt utrolig spændende projekt, vi skal i gang med. FokusCura har bedt os om at teste og medvirke til at udvikle deres sundheds-it, fordi Aalborg Kommune er allerlængst fremme i verden inden for anvendelse af it på sundhedsområdet. Det er også derfor, at de amerikanske it-giganter Apple, Cisco og IBM er interesserede i at høre om og bygge videre på netop vores erfaringer, fortæller rådmand Thomas Krarup fra Ældre- og Handicapforvaltningen. Seminaret finder sted onsdag eftermiddag på den amerikanske ambassade i København.